UDHËZIM
Nr. 553, datë 14.4.2025

PËR MIRATIMIN E RREGULLAVE TË MONITORIMIT DHE MBIKËQYRJES SË SJELLJES SË PUNONJËSVE TË AGJENCISË SHTETËRORE TË KADASTRËS GJATË PERIUDHËS ZGJEDHORE NË ZGJEDHJET E PËRGJITHSHME PËR VITIN 2025

[bookmark: _Hlk195701143][bookmark: _Hlk195701188]Në zbatim të ligjit nr. 10019, datë 29.12.2008, “Kodi Zgjedhor i Republikës së Shqipërisë”; nenit 28, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”; ligjit nr. 111/2018, “Për Kadastrën”; ligjit nr. 9131, datë 8.9.2003, “Për rregullat e etikës në administratën publike”; ligjit nr. 90/2012, “Për organizimin dhe funksionimin e administratës shtetërore”; vendimit nr. 9, datë 24.12.2020, të KQZ-së, “Për rregullat e raportimit të veprimtarive me karakter publik të çdo institucioni publik, e me kapital shtetëror, agjencive, enteve shtetërore, kategoritë e veprimtarive të ndaluara, si dhe monitorimin e veprimtarisë, sjelljes dhe përdorimit të burimeve njerëzore, financiare dhe logjistike të administratës shtetërore para zgjedhjeve”; vendimit nr. 122, datë 26.2.2025, të Këshillit të Ministrave, “Për marrjen e masave dhe monitorimin e veprimtarisë, sjelljes apo përdorimit të burimeve njerëzore të administratës shtetërore, gjatë procesit zgjedhor për zgjedhjet e përgjithshme për vitin 2025”, 

UDHËZOJ

I. DISPOZITA TË PËRGJITHSHME
1. Qëllimi i miratimit të këtij udhëzimi është përcaktimi i rregullave të monitorimit dhe të mbikëqyrjes së sjelljes së punonjësve të Agjencisë Shtetërore të Kadastrës gjatë periudhës zgjedhore në zgjedhjet e Përgjithshme për vitin 2025 dhe konkretisht:
a) marrja e masave dhe monitorimi i veprimtarisë, sjelljes apo përdorimit të burimeve njerëzore, financiare dhe logjistike të administratës shtetërore, gjatë procesit zgjedhor për zgjedhjet në Kuvendin e Shqipërisë për vitin 2025, si dhe për mospërdorimin e fondeve dhe burimeve publike për qëllime partiake;
b) vendosjen e kontrollit mbi sjelljen e punonjësve në përputhje me ligjin, në këtë situatë specifike në kushtet e zgjedhjeve të përgjithshme për Kuvendin e Shqipërisë; 
c) sigurimi i parimit të paanësisë politike, mbi të cilin bazohet administrimi i administratës publike; 
d) sigurimi i zbatimit të ligjit, në drejtim të respektimit të të drejtave politike të nëpunësit, e njëkohësisht edhe të kufizimeve të vendosura në dispozitën që përfaqësohet nga neni 37 i ligjit në fjalë, ku ndër të tjera, ndalohet pjesëmarrja e tij në veprimtari politike gjatë orarit zyrtar, si dhe shprehja publikisht e bindjeve apo preferencave politike; si dhe
e) sigurimi i vijueshmërisë normale dhe të pandikuar nga fushata zgjedhore, të veprimtarisë të punonjësve, në shërbim të shtetit dhe qytetarëve, në këtë institucion. 
2. Monitorimi dhe mbikëqyrja e sjelljes së punonjësve të ASHK-së gjatë fushatës elektorale, që ka të bëjë me realizimin e detyrave të tyre funksionale në shërbim të shtetit dhe qytetarëve, si dhe me zbatimin e disiplinës formale në punë do të kryhet nga Grupi i Monitorimit.
3. Grupi i Monitorimit do të veprojë në bashkëpunim të ngushtë me drejtorët e drejtorive vendore të ASHK-së, si dhe me njësinë e administrimit të burimeve njerëzore të Drejtorive vendore të ASHK-së, me qëllim që të respektojë diskrecionin ligjor të këtyre subjekteve, në rastet e përcaktuara shprehimisht në ligj.
II. RREGULLAT E DETYRUESHME PËR T’U ZBATUAR NGA PUNONJËSIT E ASHK-së GJATË PERIUDHËS ZGJEDHORE NË ZGJEDHJET E PËRGJITHSHME PËR VITIN 2025
1. Në një regjistër të posaçëm, i cili do të administrohet nga Grupi i Monitorimit, punonjësit duhet të shënojnë çdo ditë hyrje-daljet në institucion, destinacionin, si dhe eprorin që e ka miratuar lejen për të lëvizur nga vendi i punës, duke filluar nga ora 08.00–16.30 nga e hëna në të enjte dhe 08:00–14:00 ditën e premte.
2. Eprorët direkt, duhet të jenë në çdo rast në dijeni të lëvizjes së stafit të tyre, në të kundërt, mospasja dijeni për mungesa të stafit, do të konsiderohet si mospërmbushje e detyrave funksionale nga ana e tyre.
3. Gjatë orarit zyrtar, punonjësit, brenda mjediseve të institucioneve shtetërore, i ndalohet çdo lloj pjesëmarrjeje në veprimtari politike apo fushatë zgjedhore të një partie politike ose kandidati në zgjedhje.
4. Punonjësi nuk duhet të bëhet pjesë e diskutimeve politike, brenda ambienteve të institucionit, me kolegët apo qytetarët/të mos përdorë apo të mbajë postera, fletëpalosje dhe objekte me simbole të subjekteve politike në ambientet e institucionit/të mos lejojë përdorimin apo mbajtjen e posterave, fletëpalosjeve dhe të simboleve të subjekteve politike, nga qytetarët që kryejnë shërbime në ambientet e institucionit. Punonjësi të informojë Grupin e Monitorimit, në rastet kur konstaton shkelje të kësaj rregulloreje.
5. Personat e ngarkuar do të organizojnë kontrolle në frekuenca të shpeshta gjatë orarit zyrtar, të cilat në rast konstatimit të shkeljes së këtij udhëzimi, do të materializohen në procesverbale, të cilat më pas do të administrohen si pjesë e veprimtarisë së këtij grupi.
6. Të gjitha rastet e konstatuara me shkelje, Grupi i Monitorimit do t’i dërgojë për fillimin e ecurisë disiplinore, pranë titullarit të institucionit.
7. Punonjësit të administratës shtetërore, gjatë periudhës së procesit zgjedhor, i krijohen kushtet e nevojshme dhe i garantohet moscenimi i të drejtave dhe i lirive themelore, kushtetuese, për të shprehur fjalën e lirë dhe për të marrë pjesë në veprimtari politike, brenda kufizimeve dhe ndalimeve, të përcaktuara me dispozita të veçanta të legjislacionit në fuqi, që rregullojnë dhe janë të vlefshme gjatë këtij procesi zgjedhor. 
8. Punonjësi i administratës shtetërore, pas orarit zyrtar të punës dhe jashtë mjediseve të institucioneve shtetërore, ka të drejtë të marrë pjesë në veprimtari politike apo zgjedhore të një partie politike ose kandidati në zgjedhje, por pa shprehur publikisht bindjet apo preferencat e tij politike.
9. Punonjësi i administratës shtetërore ka të drejtë të angazhohet si komisioner zgjedhor, në përbërje të KZAZ-ve, KQV-ve dhe GNV-ve, pasi të ketë njoftuar paraprakisht me shkrim eprorin direkt dhe njësinë e personelit për këtë veprimtari dhe të ketë marrë lejen me shkrim nga eprori direkt. Angazhimi si komisioner nuk duhet të ndikojë në përmbushjen e detyrave funksionale si pjesë e administratës publike.
10. Punonjësit të administratës shtetërore i ndalohet të përdorë të mirat publike, funksionin ose veprimtarinë shtetërore ose burimet financiare a njerëzore, me qëllim favorizimin e një partie politike ose kandidati në zgjedhje.
11. Gjatë periudhës së fushatës zgjedhore, automjetet, si dhe karburanti në përdorim të institucionit të administratës shtetërore, ndalohen të përdoren për veprimtari të fushatës zgjedhore të subjekteve zgjedhore, të regjistruara në zgjedhje.
12. Veprimi në kundërshtim me këtë udhëzim përbën shkak për fillimin e procedimit disiplinor ndaj nëpunësit të administratës shtetërore.
III. DISPOZITA TË FUNDIT
1. Udhëzimi hyn në fuqi menjëherë dhe botohet në Fletore Zyrtare dhe është i vlefshëm për periudhën zgjedhore në zgjedhjet e përgjithshme për vitin 2025.
[bookmark: _GoBack]2. Ngarkohen për zbatimin e këtij udhëzimi Grupi i Monitorimit, të gjithë punonjësit e drejtorive vendore të ASHK-së, si dhe strukturat e Drejtorisë së Përgjithshme.

